**แบบฟอร์มการเขียนแบบถอดประสบการณ์การเรียนรู้ ด้านประเด็นความรู้การเผยแพร่งานวิจัยและงานสร้างสรรค์**

**1. ชื่อ-สกุล ผู้เล่าเรื่อง**  ดร.สุพัตรา ประดับพงศ์ คณะศึกษาศาสตร์ มหาวิทยาลัยรังสิต

**2. ชื่อ-สกุล ผู้บันทึก** ดร.สุพัตรา ประดับพงศ์ คณะศึกษาศาสตร์ มหาวิทยาลัยรังสิต

**3. บทบาท หน้าที่และความรับผิดชอบของผู้เล่าเรื่อง**

ดร.สุพัตรา ประดับพงศ์ ดำรงตำแหน่งรองคณบดีฝายวิชาการและวิจัย คณะศึกษาศาสตร์ มหาวิทยาลัยรังสิต ทำหน้าที่สนับสนุนส่งเสริมการทำวิจัยของอาจารย์โดยให้คำแนะนำและข้อเสนอแนะในการทำวิจัย การขอทุนวิจัย การนำเสนอผลงานวิจัย และการตีพิมพ์เผยแพร่ในวารสารวิชาการ นอกจากนี้ยังเป็นอาจารย์ประจำหลักสูตรศึกษาศาสตรดุษฎีบัณฑิต สาขาวิชาการศึกษา คณะศึกษาศาสตร์ มีหน้าที่รับผิดชอบให้คำปรึกษาดุษฎีนิพนธ์แก่นักศึกษาในหลักสูตรและการตีพิมพ์เผยแพร่งานวิจัยในวารสารวิชาการ

**4. เรื่องที่เล่า**

การตีพิมพ์เผยแพร่ผลงานงานวิจัย (Research Publication)

**5. ความเป็นมาของเรื่องที่เล่า**

การวิจัยเป็นพันธกิจหลักที่สำคัญของสถาบันอุดมศึกษาที่ผู้บริหารต้องสนับสนุนส่งเสริมให้บุคลากรอาจารย์และนักศึกษาทำวิจัยอย่างเป็นระบบ มีกรอบแนวคิด รูปแบบ ขั้นตอนการดำเนินการวิจัยที่ถูกต้อง เพื่อค้นหาองค์ความรู้ใหม่ๆ หรือนำผลการวิจัยไปพัฒนาการเรียนการสอนหรือสร้างนวัตกรรมทางการศึกษา ผลการวิจัยที่มีคุณภาพจึงควรได้รับการตีพิมพ์เผยแพร่ในวารสารวิชาการระดับชาติและนานาชาติเพื่อให้เกิดประโยชน์สูงสุดต่อวงวิชาการและแก่สาธารณชน การตีพิมพ์เผยแพร่ผลงานวิจัยจึงเป็นวิธีการแลกเปลี่ยนเรียนรู้ที่สำคัญ

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**

**●** บทความวิจัยที่ได้รับการตอบรับต้องครอบคลุมสาระตามกระบวนการวิจัย เป็นต้นว่า ความเป็นมาและความสำคัญของปัญหา การทบทวนวรรณกรรมที่เกี่ยวข้อง วัตถุประสงค์ของการวิจัย สมมติฐานหรือคำถามของการวิจัย ขอบเขตการวิจัย กรอบแนวคิดในการวิจัย วิธีการดำเนินการวิจัยและระเบียบวิธีวิจัย ผลการวิจัย การอภิปรายและสรุปผล และข้อเสนอแนะ เป็นต้น โดยต้องเขียนในแต่ละส่วนให้กระชับ ชัดเจน ถูกต้อง สมเหตุสมผล และสัมพันธ์กัน ใช้ภาษาที่เข้าใจง่าย และเป็นภาษาทางการวิจัย และใช้รูปแบบการเผยแพร่ตามที่กำหนดไว้ในวารสารที่จะตีพิมพ์

● ข้อควรตระหนัก บทความวิจัยที่มีการคัดลอกผลงานคนอื่นโดยไม่อ้างอิง (Plagiarism) และการตีพิมพ์ผลงานซ้ำของตนเอง (Duplication) เป็นการกระทำที่ผิดจรรยาบรรณนักวิจัย อาจถูกปฏิเสธหรือเพิกถอนไม่ให้มีการตีพิมพ์ในวารสารวิชาการ

ปัญหาส่วนใหญ่ที่พบคือผู้เขียนบทความวิจัยหรือนักศึกษาขาดการศึกษาล่วงหน้าเกี่ยวกับแนวปฏิบัติที่เป็นมาตรฐานของวารสารวิชาการที่ได้รับการยอมรับในวงวิชาการ เช่นวารสารที่อยู่ในฐานข้อมูลTCI ในบัญชีรายชื่อของ สมศ. ประกอบกับปัญหาระยะเวลาต้องเร่งส่งบทความต้นฉบับให้ทันภายในระยะเวลาที่วารสารนั้นๆกำหนด ดังนั้นแนวทางในการแก้ไขคือ ผู้เขียนบทความที่ต้องการตีพิมพ์เผยแพร่ ต้องมีการวางแผนล่วงหน้า และมีการบริหารจัดการเวลาที่สามารถผลิตบทความที่มีคุณภาพ ไม่กระทำผิดจรรยาบรรณของนักวิจัย และบทความต้องผ่านการอ่านจากผู้ทรงคุณวุฒิ (Reviewers) ในเรื่องนั้นๆ

**7. ผลลัพธ์หรือความสำเร็จที่เกิดขึ้น และสิ่งที่ผู้เล่าเรื่องที่ได้เรียนรู้จากประสบการณ์ดังกล่าว**

นักศึกษาหลักสูตรศึกษาศาสตรดุษฎีบัณฑิต คณะศึกษาศาสตร์ มีการวางแผนการตีพิมพ์เผยแพร่ผลงานวิจัยอย่างเป็นระบบมากขึ้น ทำให้บทความมีคุณภาพเป็นไปตามมาตรฐานของวารสาร จึงทำให้บทความได้รับการพิจารณาตีพิมพ์เผยแพร่ในวารสารวิชาการทั้งในระดับประเทศและต่างประเทศ